Document ID: 32000R1353

32000R1353
L 155/15
JURNALUL OFÍCIAL AL UNIUNII EUROPENE
REGULAMENTUL (CE) NR. 1353/2000 AL COMISIEI
din 26 iunie 2000
privind autorizarea permanentă a unui aditiv și autorizarea provizorie de noi aditivi, de noi utilizări ale unor aditivi și de noi preparate în hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), modificată ultima dată de Directiva 1999/20/CE (2) a Comisiei, în special articolul 3,
întrucât:
(1)
Directiva 70/524/CEE prevede posibilitatea autorizării de noi aditivi sau noi utilizări ale unor aditivi, ținând cont de evoluția cunoștințelor științifice și tehnice.
(2)
Autorizația permanentă se acordă unui preparat aparținând grupei enzimelor în cazul în care sunt îndeplinite toate condițiile stabilite la articolul 3 A din Directiva 70/524/CEE.
(3)
Au fost prezentate datele pentru autorizarea permanentă a 3-fitază EC 3.1.3.8 produsă de Aspergillus niger (CBS 114.94), descrisă în anexă.
(4)
Se acordă o autorizație temporară pentru noi aditivi sau pentru noi utilizări ale unor aditivi în cazul în care, la nivelul autorizat în furaje, aditivii nu au efecte nocive asupra sănătății umane și animale sau asupra mediului înconjurător, dacă nu aduc prejudicii consumatorului prin modificarea caracteristicilor produsului animalier, dacă prezența lor în furaje poate fi controlată și dacă se poate presupune, în temeiul rezultatelor disponibile, că au o influență favorabilă asupra caracteristicilor furajelor în care sunt încorporate sau asupra producției animaliere.
(5)
Au fost prezentate date pentru autorizații provizorii pentru noi enzime și microorganisme, noi utilizări ale unor enzime și pentru înlocuirea unor preparate de enzime autorizate cu noi preparate ale acelorași enzime.
(6)
Directiva 89/391/CEE a Consiliului din 12 iunie 1989 de punere în aplicare a măsurilor de promovare a îmbunătățirii siguranței și sănătății lucrătorilor la locul de muncă (3) și directivele sale individuale, în special Directiva 90/679/CEE (4) a Consiliului, modificată ultima dată de Directiva 97/65/CE (5) a Comisiei privind protecția lucrătorilor împotriva riscurilor legate de expunerea la agenți biologici la locul de muncă, sunt aplicabile în întregime utilizării și manipulării de către lucrători a aditivilor din furaje.
(7)
Comitetul științific pentru nutriția animalelor a emis un aviz favorabil în ceea ce privește inocuitatea acestor preparate de enzime și de microorganisme și în ceea ce privește influența favorabilă asupra producției animale a preparatului enzimatic pentru care este propusă o autorizație fără limită de timp.
(8)
Măsurile prevăzute în prezentul regulament sunt în conformitate cu avizul Comitetului permanent pentru hrana animalelor,
ADOPTĂ PREZENTUL REGULAMENT:
Articolul 1
Preparatul aparținând grupei enzimelor care este menționat în anexa I la prezentul regulament este autorizat în conformitate cu Directiva 70/524/CEE ca aditiv în nutriția animalelor, în condițiile prevăzute în anexa menționată anterior.
Articolul 2
Condițiile aplicabile autorizării preparatelor nr. 16 și nr. 17 aparținând grupei enzimelor care sunt menționate în anexa II la prezentul regulament se înlocuiesc cu cele menționate în anexa menționată, în conformitate cu Directiva 70/524/CEE.
Articolul 3
Preparatele aparținând grupei enzimelor care sunt menționate în anexa III la prezentul regulament sunt autorizate în conformitate cu Directiva 70/524/CEE ca aditivi în hrana animalelor, în condițiile prevăzute în anexa menționată.
Articolul 4
Preparatul aparținând grupei microorganismelor care este menționat în anexa IV la prezentul regulament este autorizat în conformitate cu Directiva 70/524/CEE ca aditiv în hrana animalelor, în condițiile prevăzute în anexa menționată.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 iunie 2000.

Labels: 17
0
3
6
15